Diari Oficial de la Generalitat Valenciana


Sumari del DOGV 6250, del 21-04-2010 (2010/4278)

RESOLUCIÓ de 25 de març de 2010, de la directora de l'Agència Valenciana de Foment i Garantia Agrària, per la qual s'establix la convocatòria del procediment d'admissió de sol·licituds i concessió de les ajudes destinades a fomentar la jubilació anticipada dels agricultors i treballadors agrícoles a la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6250

Data del DOGV
:   21-04-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/4278


Data del document
:   25-03-2010

Organisme emissor
:   Agència Valenciana de Foment i Garantia Agrària

Tipus de document
:   Resolució

Descriptors 

:   * Agència Valenciana de Foment i Garantia Agrària
    * ajuda pública
    * jubilació anticipada
    * cooperativa agrícola
    * explotació agrària en comú
    * agricultor
    * mà d'obra agrícola
    * agricultora
    * suport econòmic
    * jove agricultor

RESOLUCIÓ de 25 de març de 2010, de la directora de l'Agència Valenciana de Foment i Garantia Agrària, per la qual s'establix la convocatòria del procediment d'admissió de sol·licituds i concessió de les ajudes destinades a fomentar la jubilació anticipada dels agricultors i treballadors agrícoles a la Comunitat Valenciana. [2010/4278]  
En l'Orde de 16 de gener de 2008, de la Conselleria d'Agricultura, Pesca i Alimentació, per la qual s'establixen les bases reguladores de les ajudes destinades a fomentar la jubilació anticipada dels agricultors i treballadors agrícoles a la Comunitat Valenciana, en l'article 11, s'establix el precepte de presentar sol·licituds de conformitat amb la convocatòria anual del procediment per a la concessió de l'ajuda en el corresponent exercici. Esta convocatòria ha de determinar el termini de presentació de sol·licituds, els models d'impresos, la línia pressupostària de subvenció i l'import global màxim que s'hi destina i la resta de requisits en relació amb l'article 23.2, la normativa de la Llei 38/2003, de 17 de novembre, General de Subvencions, i de la normativa del Decret Legislatiu de 26 juny de 1991, del Consell de la Generalitat Valenciana, pel qual s'aprova el Text Refós de la Llei d'Hisenda Pública de la Generalitat Valenciana.  
Per tot això, a proposta de la directora general de Producció Agrària, fent ús de les atribucions conferides en l'article 13 del Decret 123/2006, pel qual s'aprova l'Estatut de l'Agència Valenciana de Foment i Garantia Agrària, resolc:  
Apartat 1. Objecte i àmbit d'aplicació  
L'objecte d'esta resolució és convocar, per a l'exercici 2010, les subvencions previstes en l'Orde de 16 de gener de 2008, per la qual s'establixen les bases reguladores de les ajudes destinades a fomentar la jubilació anticipada dels agricultors i treballadors agrícoles a la Comunitat Valenciana.  
Apartat 2. Beneficiaris  
Poden ser beneficiaris de les subvencions que es convoquen els beneficiaris que s'establixen en l'article 3 de l'orde de bases.  
Apartat 3. Sol·licitud de subvenció i termini de presentació  
A) La sol·licitud es presentarà emplenant els models que es faciliten en impresos normalitzats per les oficines de la CAPA, o en la seua pàgina web (). La presentació es pot fer, preferiblement, a les oficines comarcals de la Conselleria d'Agricultura, Pesca i Alimentació que corresponga segons la comarca d'ubicació de l'explotació del sol·licitant, i en els llocs i les formes a què es fa referència en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
B) El termini per a la sol·licitud d'estes ajudes és d'un mes, comptat a partir de l'endemà de la publicació en el Diari Oficial de la Comunitat Valenciana.  
Apartat 4. Documentació  
Juntament amb la sol·licitud d'ajuda és necessari aportar la documentació següent:  
A) Documentació del cedent:  
1. Fotocòpia compulsada del DNI/NIF del titular i del cònjuge, si escau. Si no coincidix la data de naixement, cal aportar el certificat de naixement.  
2. Informe de vida laboral que justifique l'exercici en l'activitat agrària durant els deu anys immediatament anteriors al cessament, amb els certificats corresponents que indiquen el règim d'afiliació i els períodes de permanència en alta en la Seguretat Social durant eixe període.   
Són admissibles els règims d'afiliació a la Seguretat Social següents:  
· Sistema especial de treballadors per compte propi agraris inclosos en el règim especial dels treballadors per compte propi o autònoms de l'article 2 de la Llei 18/2007, de 4 de juliol.  
· Qualsevol dels règims especials agraris de la Seguretat Social vigents amb anterioritat a l'entrada en vigor de la Llei 18/2007.  
3. Per a justificar el règim d'incompatibilitats de l'article 13 de l'Orde 16 de gener de 2008, s'han de presentar els corresponents certificats dels òrgans competents de la Seguretat Social en què conste si percep o no percep algun tipus de pensió per jubilació o incapacitat permanent o temporal, així com algun tipus de subsidi de caràcter periòdic.  
4. Declaració de l'impost sobre la renda de les persones físiques dels tres últims anys. Si el titular que cessa ho fa amb cònjuge a càrrec i les declaracions no són conjuntes s'han de presentar també les corresponents al cònjuge.  
5. Identificació de la base territorial de l'explotació que es transmetrà per mitjà de les referències de les parcel·les i recintes agrícoles del Sistema d'Informació Geogràfica de Parcel·les Agrícoles (SIGPAC).  
6. Acreditació de la titularitat de les superfícies i bestiars, que componguen l'explotació objecte de transmissió, que es farà per mitjà de qualsevol dels documents següents:  
· El certificat o nota simple del Registre de la Propietat.  
· La/es escriptura/es pública/ques de propietat.   
· Per mitjà de la informació cadastral que a estos efectes disposa l'òrgan instructor de l'expedient. Quan esta no coincidisca amb la manifestada per l'interessat, ha d'aportar el certificat de la Gerència Territorial de Cadastre o nota simple de registre en cas de propietat. Tot això, a nom del titular o cònjuge quan el règim econòmic de la societat matrimonial siga de guanys.   
· El contracte escrit d'arrendament, en el cas de portar terres en arrendament, liquidat de l'impost de transmissió patrimonial corresponent.  
· El llibre d'explotació ramadera actualitzat, en el cas de transmissió de bestiar i la comunicació del pagament de l'última prima ramadera.  
L'explotació del cedent no ha d'haver experimentat una reducció en la superfície superior al 20% en els últims dos anys, anteriors a la sol·licitud, excepte quan el cessionari siga fill del titular i haguera rebut amb anterioritat a la sol·licitud del cedent part de l'explotació.  
Per allò que es disposa en el Codi Civil, la data d'un document privat no es comptarà respecte a tercers, sinó des del dia en què haja sigut incorporat o inscrit en un registre   
públic, des de la mort de qualsevol dels qui el van firmar, o des del dia en què s'entregà a un funcionari públic per raó del seu ofici.   
7. L'autorització expressa del cònjuge per a la cessió dels béns de guanys i privatius, que conformen l'explotació agrària que es transmetrà.  
8. El compromís, en cas de portar terres en arrendament, del propietari de les terres cedides en arrendament al titular de l'explotació, cedent, relatiu a la resolució de contractes i, si s'escau, a la transmissió de la propietat o cessió en arrendament al cessionari.  
9. L'acreditació de la titularitat de dades bancàries per al pagament de les ajudes, per mitjà del document normalitzat de la Conselleria d'Agricultura, Pesca i Alimentació de manteniment de tercers.  
B) Documentació del treballador agrari que es jubila en l'explotació del cedent  
- En cas de sol·licitar ajuda com a treballador de l'explotació com a cònjuge del cedent cal aportar:  
· Fotocòpia compulsada del DNI/NIF.  
· Informe de vida laboral o certificat de l'òrgan competent de la Seguretat Social, en el qual s'arreplegue: el règim d'afiliació a la Seguretat Social i els períodes de permanència en alta en este règim.   
· Per a justificar l'article 13 de l'Orde 16 de gener de 2008, sobre incompatibilitats, és necessària la presentació del corresponent certificat dels òrgans competents de la Seguretat Social en què conste si percep o no percep algun tipus de pensió per jubilació o incapacitat permanent o temporal, així com alguns tipus de subsidis de caràcter periòdic.  
· Certificats de l'Agència Tributària i de la Tresoreria General de la Seguretat Social d'estar al corrent de pagaments.  
· Declaracions de l'impost de la renda de les persones físiques de les tres últimes anualitats.  
· Documents acreditatius de treballar en l'explotació del titular que cessa i en esta haver desenrotllat l'esmentada activitat, almenys, durant el temps equivalent a tres anys de treball a temps complet dins dels cinc anys que precedixen l'inici del cessament del titular.  
- En cas de treballador sense relació de parentiu amb el cedent han de constar els contractes de treball o els documents acreditatius de cotització a la Seguretat Social dels cinc anys que precedixen l'inici del cessament del titular, amb la finalitat de comprovar que, com a mínim, s'ha treballat durant el temps equivalent a tres anys de treball a temps complet dels cinc anys anteriors.  
C) Documentació dels cessionaris  
Els cessionaris han d'aportar, juntament amb la documentació del cedent, la documentació següent:  
\* Cessionaris titulars d'explotació preexistents i treballadors agraris.  
· Fotocòpia compulsada del DNI/NIF.  
· Identificació de la base territorial de l'explotació d'acord amb el punt 5 d'este apartat, excepte els treballadors del sector agrari que no siguen titulars.  
· Acreditació de la capacitat i la competència professionals adequades.  
· Acreditació de la titularitat de les superfícies i bestiars que componguen l'explotació, que es farà per mitjà de qualsevol dels documents següents:  
· El certificat o nota simple del Registre de la Propietat.  
· La/es escriptura/es pública/ques de propietat.   
· Per mitjà de la informació cadastral que a estos efectes disposa l'òrgan instructor de l'expedient. Quan esta no coincidisca amb la manifestada per l'interessat, ha d'aportar el certificat de la Gerència Territorial de Cadastre o nota simple de registre.   
· El contracte escrit d'arrendament.   
· El llibre d'explotació ramadera actualitzat, en el cas de tindre una explotació ramadera.  
· Per a justificar el punt tercer de l'apartat a, de l'article 5 de l'Orde de bases de 16 de gener de 2008, han de presentar l'informe de vida laboral o certificat de l'òrgan competent de la Seguretat Social en què s'arreplegue el règim d'afiliació a la Seguretat Social i els períodes de permanència en alta en este.  
· Cessionaris jovens agricultors.   
· Jóvens agricultors que s'acullen a les ajudes a la primera instal·lació.   
· Fotocòpia compulsada del DNI/NIF.   
· Fotocòpia compulsada de la resolució probatòria de concessió de les ajudes a la primera instal·lació o de la sol·licitud de l'esmentada ajuda.   
· Jóvens agricultors que s'instal·len sense acollir-se a les ajudes de primera instal·lació.  
· Fotocòpia compulsada del DNI.  
· Compromís de complir els requisits de la Llei 19/1995, de 4 de juliol, de Modernització d'Explotacions Agràries, que acredita la seua formació abans de la certificació o que compromet a adquirir-la abans de dos anys, i acreditar l'alta en l'activitat agrària, abans de la certificació.  
\* Cessionaris constituïts per cooperatives o entitats associatives agràries, o entitats per al cultiu en comú.  
· Fotocòpia del CIF de l'entitat i el DNI/NIF del representant.  
· Còpia compulsada dels seus Estatuts i escriptura de constitució.  
· Certificat de l'acta on conste l'acord de sol·licitar ser cessionaris de la línia de cessament anticipat en l'activitat agrària i nomenament de representant, per a efectuar la seua tramitació.  
Apartat 5. Criteris de prioritat  
En cas que les sol·licituds d'ajuda superen els límits pressupostaris caldrà aplicar els criteris de prioritat que s'establixen en l'article 12 de l'Orde 16 de gener de 2008, per la qual s'establixen les bases reguladores d'estes ajudes.  
Apartat 6. Tramitació  
Independentment del lloc de presentació de les sol·licituds, la tramitació de cada expedient s'ha d'iniciar a les oficines comarcals de la Conselleria d'Agricultura, Pesca i Alimentació.  
En la instrucció dels expedients intervindran les oficines comarcals de la Conselleria d'Agricultura, Pesca i Alimentació i les direccions territorials corresponents les quals seran les responsables de la custòdia d'estos.  
L'avaluació de les sol·licituds, d'acord amb els criteris que s'establixen en l'article 12 de l'Orde de 16 de gener de 2008, de la Conselleria d'Agricultura, Pesca i Alimentació, per la qual s'establixen les bases reguladores d'ajudes destinades a fomentar la jubilació anticipada dels agricultors i treballadors agrícoles a la Comunitat Valenciana, serà efectuada per l'òrgan col·legiat que es preveu en este apartat i constituït pel: cap de servici de Gestió Agrària Sostenible, el cap de secció i un tècnic de l'esmentat servici.   
Després de la valoració de l'expedient tramitat, la proposta de concessió es formularà a l'òrgan concedent per l'òrgan col·legiat a través de l'òrgan instructor.  
Apartat 7. Resolució del procediment  
Les sol·licituds de concessió d'ajudes seran resoltes per la directora general de Producció Agrària per delegació segons l'Acord de 8 de setembre de 2009, pel qual es deleguen les funcions d'autorització del pagament de fons FEADER entre l'organisme pagador i els diferents òrgans administratius de la Conselleria d'Agricultura, Pesca i Alimentació (DOCV núm. 6121, de 13.10.2009).  
El termini màxim per a notificar la resolució és de sis mesos, comptats a partir de la data de publicació d'esta convocatòria. Transcorregut el termini màxim sense que s'haja notificat resolució expressa, els interessats poden entendre desestimada la seua sol·licitud per silenci administratiu, de conformitat amb allò que es disposa en l'article 44 de la Llei 30/1992, de Règim Jurídic de les Administracions Públiques i del Procediment Administratiu Comú. Quan els titulars complisquen els 55 anys després de la finalització del termini de sol·licituds, la data de la resolució serà posterior al compliment de l'esmentada edat, d'acord amb allò que s'establix en l'apartat a, de l'article 4 de l'Orde de 16 de gener de 2008.  
Davant de l'esmentada resolució procedirà el recurs de reposició davant de la directora de l'Agència Valenciana de Foment i Garantia Agrària en el termini d'un mes, comptat des de l'endemà d'aquell en què tinga lloc la notificació, de conformitat amb allò que s'establix en els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i de Procediment Administratiu Comú, en la seua redacció feta per la Llei 4/1999, o bé directament recurs contenciós administratiu en el termini de dos mesos, comptats des de l'endemà de la notificació, davant del Jutjat Contenciós Administratiu, d'acord amb l'article 8.3 de la Llei de la Jurisdicció Contenciosa Administrativa.  
Apartat 8. Règim d'ajudes  
1. Els cedents percebran fins a arribar la jubilació definitiva i, com a màxim, fins al dia en què complisquen els 65 anys d'edat:  
a) Una indemnització anual, l'import de la qual es fixa, per a l'any 2010, en les quantitats següents:   
· 9.597,19 euros, si el cedent té cònjuge a càrrec seu i sempre que este cònjuge no perceba l'ajuda prevista en el punt 2.  
· 7.822,26 euros, si el cedent no té cònjuge a càrrec seu.  
· 7.161,28 euros, si el cònjuge percep l'ajuda prevista en el punt 2 d'este apartat.  
A l'efecte previst en este apartat, s'entendrà que hi ha cònjuge a càrrec del cedent quan convisca amb este i en depenga econòmicament. No hi haurà dependència econòmica quan el cònjuge exercisca activitat remunerada, per compte propi o alié, o perceba pensió del sistema de la Seguretat Social, prestació o subsidi d'atur o qualsevol altra prestació pública anàloga.   
b) Una prima anual complementària de 106,18 euros per hectàrea tipus que transmeta o cedisca de l'explotació, sense excedir de 3.000 euros per beneficiari. Si el cedent transmet en propietat el 100 per cent de la seua propietat en l'explotació percebrà un 20 per cent més en la prima anual complementària per hectàrea tipus.  
Quan una explotació siga transferida per diversos cedents, els imports d'indemnització anual i prima anual complementària es repartiran entre ells, proporcionalment a la seua coparticipació en l'explotació.  
2. Els treballadors que s'acullen a les ajudes percebran una indemnització anual l'import de la qual són 3.545,40 euros. Esta indemnització la poden percebre fins a arribar a la jubilació definitiva i, com a màxim, fins al dia en què complisquen els 65 anys d'edat. Només es concedirà indemnització a un treballador per explotació, i tenen preferència els treballadors per compte d'altri sobre els familiars, i dins d'ells, si n'hi ha més d'un, el més antic, i en cas d'igualtat, el de més edat.  
Apartat 9. Finançament de les ajudes  
Les ajudes objecte de convocatòria s'emmarquen en la mesura 113: Jubilació Anticipada d'Agricultors i Treballadors Agrícoles, de l'eix 1: Millora de la Competitivitat del Sector Agrícola i Forestal, del Programa de Desenvolupament Rural de la Comunitat Valenciana 2007-2013.  
El pagament de les ajudes es farà amb càrrec a la línia SE832000, del capítol IV del pressupost de l'Agència Valenciana de Foment i Garantia Agrària per a l'exercici 2010.  
L'import global màxim és de quatre milions cent seixanta-sis mil sis-cents seixanta-set euros (4.166.667,00 €) en els quals participa el FEADER amb el 21,58%; l'administració General de l'Estat, amb el 76,00%; i la Generalitat, amb el 2,42%.  
Apartat 10. Règim de control i reintegrament de les ajudes  
Els controls i el procediment de reintegrament es regiran per allò que s'establix en l'article 19 de l'Orde de bases de 16 de gener de 2008.  
Apartat 11. Revisió  
Tota alteració de les condicions tingudes en compte per a la concessió de la subvenció pot donar lloc a la modificació de la resolució de concessió.  
Apartat 12. Compatibilitat de les ajudes convocades  
1. Tal com s'establix en l'article 13 de l'Orde de 16 de gener de 2008, la percepció de les ajudes establides en este programa és incompatible amb:  
a) La condició de pensionista per jubilació en qualsevol règim de la Seguretat Social o sistema de pensions finançat totalment o parcialment amb recursos públics.  
b) La condició de pensionista per incapacitat permanent, finançat totalment o parcialment amb recursos públics.  
c) Si el beneficiari de les ajudes percep prestacions per maternitat, incapacitat temporal, incapacitat permanent en règims compatibles, o altres prestacions de caràcter periòdic de la Seguretat Social, les quanties d'estes seran deduïdes de l'import de les ajudes.  
d) Qualsevol ajuda vinculada amb l'activitat agrària que siga finançada amb recursos públics.  
2. Són compatibles amb la percepció de les ajudes, les prestacions familiars per fill a càrrec i per pensió de viudetat.  
3. L'activitat agrària, realitzada pel cedent sense finalitats comercials, no serà subvencionable en virtut de la política agrària comuna.  
4. Segons s'establix en l'article 5.6 del Reglament (CE) número 1698/2005, no es concedirà cap ajuda a programes que puguen optar a l'ajuda prestada en el marc de les organitzacions comunes de mercat, excepte en els casos que s'establisquen de conformitat amb el procediment esmentat en l'article 90, apartat 2 de l'esmentat reglament.  
5. Segons allò que s'ha indicat en l'article 70.7 del Reglament (CE) número 1698/2005, les despeses cofinançades pel FEADER no seran cofinançades per mitjà de la contribució dels fons estructurals, del Fons de Cohesió o de qualsevol altre instrument financer comunitari. Es poden cofinançar únicament amb càrrec a un sol eix del Programa de Desenvolupament Rural. Quan una operació corresponga a mesures de més d'un eix, les despeses s'assignaran a l'eix dominant.   
Apartat 13. Aplicació subsidiària  
En tot allò que no es preveu en esta resolució cal aplicar l'Orde de 16 de gener de 2008, de la Conselleria d'Agricultura, Pesca i Alimentació, per la qual s'establixen les bases reguladores d'ajudes destinades a fomentar la jubilació anticipada dels agricultors i treballadors agrícoles a la Comunitat Valenciana.  
Apartat 14. Publicació d'informació sobre els beneficiaris  
S'informa els beneficiaris que, de conformitat amb l'article 4 del Reglament (CE) número 259/2008, de 18 de març de 2008, de la Comissió, pel qual s'establixen disposicions d'aplicació del Reglament (CE) número 1290/2005, del Consell, en allò que fa referència a la publicació d'informació sobre els beneficiaris de fons procedents del Fons Europeu Agrícola de Garantia Agrària (FEAGA) i del Fons Europeu Agrícola de Desenrotllament Rural (FEADER), les seues dades seran publicades d'acord amb els esmentats reglaments i poden ser tractades per organismes d'auditoria i investigació de la Unió Europea i nacionals, per a salvaguardar els interessos financers de la Unió Europea.  
Quant a les dades de caràcter personal, els beneficiaris poden exercir els drets reconeguts en la Directiva 95/46/CE, del Parlament Europeu i del Consell, de 24 d'octubre de 1995, relativa a la protecció de les persones físiques pel que fa al tractament de dades personals i a la lliure circulació d'estes dades.  
L'acceptació de la subvenció suposa, per a cada un dels beneficiaris, l'acceptació i l'autorització expressa a l'AVFGA per a la recollida, la incorporació als respectius fitxers i el tractament de les esmentades dades personals, així com la seua conservació durant els terminis previstos en les disposicions aplicables.  
Apartat 15. Notificació a la Comissió Europea  
D'acord amb l'apartat 4, de l'article 7 del Decret 147, del Consell, esta resolució no necessita de la seua notificació a la Comissió Europea ja que no té tots els requisits de l'apartat 1, de l'article 107 del Tractat de Funcionament de la UE (TFUE). D'esta manera, com que es tracta d'ajudes finançades pel FEADER, els articles 107, 108 i 109 del Tractat no són aplicables als pagaments efectuats pels estats membres, de conformitat amb el Reglament (CE) número 1698/2005, dins de l'àmbit d'aplicació de l'article 36 del Tractat.  
Apartat 16. Recursos  
Contra esta resolució de convocatòria procedirà el recurs de reposició davant de la directora de l'Agència Valenciana de Foment i Garantia Agrària en el termini d'un mes, a comptar des de l'endemà a aquell en què tinga lloc la notificació, de conformitat amb allò que s'establix en els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i de Procediment Administratiu Comú, en la seua redacció feta per la Llei 4/1999, o bé directament recurs contenciós administratiu en el termini de dos mesos, comptats des de l'endemà de la publicació, davant del Jutjat Contenciós Administratiu, d'acord amb l'article 8.3 de la Llei de la Jurisdicció Contenciosa Administrativa.  
València, 25 de març de 2010.- La directora de l'Agència Valenciana de Foment i Garantia Agrària: Pilar Amigó Salví.